Bettina von Arnim
Store norske leksikon,Språk og litteratur,Litteratur i verden,Europa,Tysklands litteratur,Tysklands litteratur på 1800-tallet
Bettina von Arnim var en tysk forfatter og viktig kulturpersonlighet i romantikken. Hun er blant de første kvinnelige forfatterne i tyskspråklig litteratur.
Biografi Bettina von Arnim fikk en omfattende utdannelse, først som klosterelev, senere gjennom privatundervisning blant annet hos sin mormor, forfatteren Sophie von La Roche. Hun pleide vennskap med mange sentrale forfattere i sin samtid, blant annet Johann Wolfgang von Goethe, som hun besøkte flere ganger i Weimar inntil han i 1812 brøt kontakten, og med Karoline von Günderode.Bettina von Arnim hører med til den litteraturhistoriske epoken romantikken, nærmere sagt til Heidelberg-romantikken (eller høyromantikken).Hun var søster av Clemens Brentano og gift med Achim von Arnim. Forfatterskap Som mange andre forfattere i denne perioden favoriserte Bettina von Arnim brevformen. I sitt forfatterskap benytter hun seg både av faktiske og fiktive brev. Boken Goethes Briefwechsel mit einem Kinde (1835) er en begeistret hyllest til Goethe og består av en samling av deres brevveksling, riktignok sterkt redigert av Bettina von Arnim. Utgivelsen markerte et litterært gjennombrudd og gjorde henne berømt, noe hun brukte til å engasjere seg politisk i sosialkritisk og sosialistisk retning.I boka Dies Buch gehört dem König (1843), dedisert til kong Fredrik Vilhelm 4 av Preussen, en samling fiktive brev mellom Goethes mor og moren til den prøyssiske kongen, erklærer hun seg som tilhenger av sosialismen.Brevene mellom Bettina von Arnim og Karoline von Günderode dannet grunnlaget for Die Günderode (2 bind, 1840), som senere skulle bli en viktig bok for den nye interessen for Günderode på 1970-tallet, blant annet for Christa Wolf. Hun ga ut brevvekslingen mellom seg og broren i boken Clemens Brentanos Frühlingskranz aus Jugendbriefen ihm geflochten, wie er selbst schriftlich verlangte (1844). Betydning Bettina von Arnim representerte allerede i sin samtid politisk engasjement og sivilkurasje. Særlig etter 1945 har hun blitt et ikon, et symbol på tidlig emansipasjon. Mange kvinnelige forfattere, blant annet Ingeborg Drewitz, Sarah Kirsch og Christa Wolf, har skrevet litterære portretter av Bettina von Arnim. Les mer i Store norske leksikon Tysklands litteratur kvinnelige forfattere i den tyske romantikken Eksterne lenker Bettina von Arnim i Projekt Gutenberg-DE Bettina von Arnim i Deutsche Biographie